**Информация за отворена втора покана по двугодишната пилотна инициатива b-solutions за консултации по правни и административни проблеми, които възпрепятстват сътрудничеството между граничните региони**

Асоциацията на европейските гранични региони (AEBR) в сътрудничество с Европейската Комисия - ГД „Регионална и градска политика“ обяви втора покана по двугодишната пилотна инициатива b-solutions. Инициативата се финансира от бюджета на Европейския съюз и се управлява от AEBR. Целта на b-solutions е да идентифицира и насърчи устойчиви методи за разрешаването на правни и / или административни проблеми, които възпрепятстват трансграничното сътрудничество по вътрешните сухоземни граници на ЕС (за България това са границите й с Гърция и Румъния).

В рамките на инициативата b-solutions са предвидени 2 покани за предложения. През 2018 г. с първата покана са финансирани пилотни действия (проекти) на партньори от трансграничните региони.

Втората покана, отворена от 30 януари до 15 март 2019 г., ще осигури за одобрените участници безплатни консултации с правни експерти за идентифициране и отстраняване на правни и / или административни пречки за сътрудничество между граничните региони. Правният експерт, назначен в подкрепа на успешните кандидати, ще ръководи изготвянето на доклад по конкретния казус, който ще включва:

1. ясно описание на правната пречка;
2. ясно посочване на правните разпоредби, причиняващи тази пречка;
3. пътна карта към възможното решение на проблема;
4. посочване на субектите, които да участват в приемането на това решение.

Заплащането на правните експерти за консултациите е от бюджета на AEBR.

***Теми и проблеми за консултации***

Кандидатите могат да избират между 8 теми за бъдещите правни консултации: (1) заетост, (2) здравеопазване, (3) транспорт, (4) многоезичие, (5) институционално сътрудничество, (6) информационни услуги, (7) електронно правителство и (8) факти и данни. Всеки казус по тези теми се очаква да визира специфични проблеми и пречки за сътрудничество по съответната граница.

Публичните власти от съответния граничен регион, които кандидатстват в рамките на тази покана по b-solutions, могат да изберат само една от предложените 8 теми за консултации.

1. *Заетост*

Мобилността на работната сила е силно ограничена от усложнените процедури за преминаване през граничните контролно-пропускателни пунктове. Най-пряко са засегнати интересите на трансграничните работници, които живеят от едната страна на границата и пътуват за работа до другата страна на границата ежедневно или ежеседмично.

Пречки за заетостта могат да бъдат: липсата на сътрудничество между публичните институции по заетостта в граничните региони, труден достъп до информация за свободни работни места на трансграничния пазар на труда, признаването на дипломи и умения, нехармонизирани национални и регионални нормативни уредби за данъчно облагане, социално и пенсионно осигуряване.

1. *Здравеопазване*

Съществуващите различни структури и принципи за трансгранично здравно обслужване водят до различни и сложни процедури за предварително разрешаване на здравни услуги, заплащане и възстановяване на разходи на пациенти, административни затруднения за трансгранични консултации със здравни специалисти, несъответствия при ползваните технологии и споделяне на данни за пациентите; липса на унифицирана достъпна информация, в т.ч. и липса на информация на езика на пациентите. Освен това ограничената достъпност от двете страни на границата често възпрепятства пълното използване на капацитета на здравните заведения. Аварийните и спасителните служби често са възпрепятствани при извършването на трансгранични интервенции.

По тази тема кандидатите могат да дефинират пречки свързани с достъпа до здравни услуги в трансграничните райони; достъп до ползването на здравни заведения; достъп до спешна медицинска помощ и други случаи.

1. *Транспорт – превоз на пътници*

Транспортът е ключов фактор за обмен между регионите отвъд националните граници. Обществените транспортни услуги за превоз на пътници не само подпомагат интеграционните процеси, но и подобряват устойчивостта на трансграничната свързаност. Недостатъчните и нискокачествени транспортни услуги или липсата на такива все още представляват реалност за много граждани в граничните региони. Този проблем засяга трите нива: 1) инфраструктурни връзки, 2) предоставяне на услуги и 3) качество на услугите.

Кандидатите могат да посочат пречки при предоставянето на обществени транспортни услуги и свързаните с тях аспекти, като например координирането на транспортното планиране и транспортното ценообразуване, интегрирането на разписанията на превозвачите, лесния и многоезичен достъп до информация, съвместни интелигентни системи за издаване на билети от двете страни на границата и др.

1. *Многоезичие*

Многоезичието е средство за европейска интеграция. Владеенето на чужди езици е от нарастващо значение за повишаване на заетостта, мобилността и конкурентоспособността в граничните региони.

Пречки свързани с многоезичието биха могли да бъдат трудности в насърчаването на многоезичието и неуспешни опити за улесняване на многоезичния подход (например отделяне на необходимото внимание на двуезичието или на езиковото обучение през целия живот) в конкретния граничен регион.

1. *Институционално сътрудничество*

Държавите от ЕС са изградили различни административни култури и системи. Това многообразие може да бъде пречка, когато се срещат различни системи. Повечето административни процедури са национални и с тенденция да се прилагат повсеместно по цялата територия на държавата, докато трансграничните процедури са по-малко разпространени. Въпреки това заинтересованите страни по границите могат редовно да изискват създаването на процедури за не-вътрешно задгранично ползване. Липсата на общ подход или разбиране, както и на взаимно признати документи, могат да доведат до продължителни и скъпи процедури, дори за ключови събития в живота на гражданите.

Консултациите по тази тема могат да засягат проблеми в различни области на дейност, например взаимното признаване на квалификации, обмен на данни, информация и др.

*6. Информационни услуги*

Отстраняването на граничните пречки отнема много време и продължителни усилия. Същевременно достъпът до налична и надеждна информация и услуги за решаване на проблеми за живеене или работа от другата страна на границата е от жизненоважно значение. Липсата на надеждни информационни услуги води до правна несигурност, която възпрепятства трансграничното взаимодействие или прави изпълнението на трансграничните проекти по-продължително и по-скъпо.

По тази тематична област кандидатите могат да заявят консултации по налични пречки за предоставяне на споделена надеждна информация и информационни услуги по отделни проблеми в граничните региони, идентифицирани само от едната страна на границата или наблюдавани и от двете страни на границата.

*7. Електронно правителство*

Електронните правителства биха могли да оказват подкрепа за предоставянето на персонализирани цифрови обществени услуги без граници.

По този тематичен фокус кандидатите могат да представят пречки, свързани с различни аспекти на електронни решения за удовлетворяване на специфични трансгранични нужди. Оперативната съвместимост на публичните органи от двете страни на границата е ограничена, когато се срещат две електронни системи, работещи на различни скорости, когато интерфейсът е програмиран само на един език и т.н.

*8. Факти и данни*

Събирането на факти и данни за граничните пречки е първата необходима стъпка към разрешаването им. Статистическите и геопространствените данни, описващи трансграничните потоци и явления, не винаги са достатъчно достъпни или стандартизирани, за да позволят на националните и регионални власти да вземат информирани решения.

Кандидатите по тази тема могат да посочат пречките в насърчаването на споделено събиране на данни в конкретния граничен регион. Консултациите могат да бъдат по сравняването на данни, разпространението на данни на всички необходими езици, създаването на общи бази данни, събирането на административни данни и данни от преброяването на населението.

***Допустими кандидати:***

Допустими кандидати по тази покана са публични органи (национални, регионални и местни власти), Европейски групи за териториално сътрудничество, Еврорегиони, Еврообласти, Евроградове и частни организации. Физически лица не могат да кандидатстват. Не е задължително участниците да учредяват партньорства от двете страни на границата. Желаещите да бъдат консултирани, могат да избират дали да представят казус от граничния регион самостоятелно или в сътрудничество с участници от гранични региони на съседната държава.

Продължителността на консултациите по казусите е до 4 месеца.

**Селекцията на успешните кандидати ще бъде през втората половина на месец март 2019 г**.

**Периодът за изпълнение на консултациите по казусите е от март до юли 2019 г.**